মুক্তমনা ডটকমসহ আরো কয়েকটি ব্লগে নিয়মিত লেখেন রণোদীপম বসু। তার মতে, ডয়েচে ভেলের এই পুরস্কার সাধারণ লেখক-পাঠক সবাইকে বিভিন্ন ব্লগ সর্ম্পকে আগ্রহী করে তুলবে। তিনি বলেন, এটি আসলে বাংলা ভাষার ব্যবহারিক দিকেরই অগ্রযাত্রা। আমরা যারা অনলাইনে ব্লগিং করি, তারা পত্রিকায় লেখার চেয়ে খুব সহজেই ব্লগেই নিজস্ব চিন্তা-ভাবনা ছড়িয়ে দিতে পারছি। মন্তব্য-পাল্টা মন্তব্যে দেশের ও প্রবাসের ব্লগারের সঙ্গে ভাব-বিনিময় হচ্ছে। এটি পত্র-পত্রিকায় লিখে সে ভাবে সম্ভব ছিলো না। রণোদীপম বসু মনে করেন, বাংলা ব্লগ এখন এতোই শক্তিশালী একটি মাধ্যম যে পত্র-পত্রিকাতে এর প্রভাব পড়ছে। অনেক লেখাই লেখকের অনুমতিক্রমে প্রকাশিত হচ্ছে সংবাদপত্রের পাতায়। আবার পত্র-পত্রিকাগুলো ব্লগ থেকে বিভিন্ন তথ্য ও লেখার প্রেরণাও পাচ্ছে।